text: LEGOLAND holder tredjepladsen
  08 juli 2015 kl. 05.27
  Fire af de 50 mest besøgte attraktioner i Danmark ligger i Sydjylland. LEGOLAND er med godt 1.700.000 den tredje meste besøgte. Tivoli i København er fortsat på førstepladsen.
  Selvom landets mange turistattraktioner i 2014 fik færre besøg end året før, så har 2014 været et rigtig godt år for flere af de mest populære sydjyske attraktioner.
  Ikke overraskende så er LEGOLAND i Billund fortsat et meget populært sted for mange turister. Det samme gælder Aquadome Lalandia Billund, der med 617.347 besøgende er kommet op på en samlet 8. plads.
  Også Givskud Zoo er med på listen over de 50 mest besøgte. I 2014 har 300.054 besøgt løverne og de andre dyr i parken og det rækker til en placering som nr. 21. I besøgstal er det dog et fald på godt 5 procent i forhold til året før.
  Museet på Koldinghus har denne gang også sneget sig med på listen. De er nr. 46 med 124.238 besøgende. Det er over 20 procent flere besøgende end året før.
  